**6.6.1994 : Samtale mellem direktør Peter Straarup og tidl stationsleder Frode Olsen.**

PS: Jeg er taget på besøg hos Frode Olsen, der nu har slået sig ned i Stestrup … langt ude på landet – poststedet er Kirke Eskilstrup.

Frode Olsen er født den 23.6.20 i Helsinge. Han er født på en redningsstation, idet hans far var ledere og måske oven i købet forpagter af den daværende Zone-station i Helsinge. I øvrigt en af de store og betydningsfulde. Han er ansat den 1.8.36. Da var han ganske vist kun 16 år, men som han betroede mig for lidt siden – dengang tog man det ikke så højtideligt med kørekort i Helsinge. Efter almindelig skolegang kunne han altså gå til hånde derhjemme og har forskellige andre job. Han bliver indkaldt til militæret i 1940, men meget hurtigt overført til Civilforsvaret, hvor han bliver gruppeleder. Han arbejder flere forskellige steder, bl a i Århus, i Eskilstrup og i Hillerød og han er i 17 år hos Zone-Redningskorpset i København fra november 1941 til i begyndelsen af 1958 og efter sammenslutningen kommer han til Birkerød og senere til Farum.

Den periode som har interesse i denne forbindelse, det er perioden i København og det jeg gerne vil vide lidt om, det er om den hjælp, der blev ydet til de jøder, der måtte flygte til Sverige i oktober 1943.

PS: Ja Frode Olsen – det er lidt svært at stille spørgsmålene – jeg kun jo sagtens sige hvor mange har du været med til at redde ? Det ved du måske dårligt nok – ?

FO: Det tror jeg ikke jeg har noget tal på, men jeg kan da – så godt jeg nu kan huske det – fortælle om hvordan at det startede.

Det startede allerede dagen efter, hvor aktionen mod jøder var sat ind – med at vi kørte sygetransport på Frederiksberg Hospital og der kaldte vagtmester mig derind og spurgte om jeg turde køre nogle jøder med.

PS: Altså at tage nogle jøder med på hospitalet?

FO: Ja

PS: Sig mig Frederiksberg Hospital – var det ikke dengang overtaget til tyskernes ret ?

FO: Det var kun en del af det på Nyelandsvej, kun den bagerste del. Selve Frederiksberg Hospital fungerede jo hele tiden som hospital for Frederiksberg. Vi havde jo sygekørslen derovre og det foregik på den måde, at man meldte sig til hos vagtmesteren og så fik man de forskellige ture udleveret. Og så blev jeg altså indkaldt til vagtmesteren – som for øvrigt hed Mikkelsen – og han spurgte om jeg turde køre nogle jøder op til Nordkysten. Man havde fået mulighed/lejlighed for at ”komme over” deroppe.

Det sagde jeg selvfølgelig ja til og vi kørte – så vidt jeg husker var der et ældre ægtepar, et forholdsvis ungt ægtepar med et barn og opgaven lød på, at vi skulle køre dem til Snekkersten og sætte dem af på et diskret sted, sådan at de var i nærheden af stationen deroppe og så havde de fået anvisning på den rute de skulle følge og hvor de skulle henvende sig og det forløb alt sammen uden problemer.

PS: Der var altså 3 ?

FO: Der var 5 mennesker. Der var et ældre ægtepar og der var et yngre ægtepar med et barn.

PS: Var du alene ?

FO: Nej. Jeg havde en medhjælper med på vognen.

PS: I stolede altså på hinanden.

FO: Ja ubetinget. Han kørte også senere selvstændig nogle transporter. Han hed for øvrigt Elith Hansen og du kender ham måske nok. Han var sidst på Hellerup station. Den følgende dag kørte vi 1 tur til - samme rute, samme sted fra.

PS: Med hvor mange.

FO: Det står altså ikke helt klart.

PS: Det er heller ikke …

FO: Det var 4-5 mennesker.

PS: Og stadigvæk jer 2.

FO: Ja. Så et par dage senere fik jeg en opfordring fra Kisling, som jo var en af hovedpersonerne i Holger-Danske-organisationen og han spurgte …

PS: Han var dengang på Zone-stationen i Hellerup.

FO: Ja og via ham fik vi opfordring til at hente nogle på Bispebjerg Hospital og dem kørte vi – så vidt jeg husker – til Sletten.

PS: Arboe … ? – fortalte mig forleden dag, at dem han kom med over fra Roskildekanten. Dem afleverede han – stort set - kun på Bispebjerg Hospital. Det har altså været en samlingscentral.

FO: Ja. Der var temmelig mange fra Bispebjerg Hospital. Vi kørte i hvert fald 3 ture fra Bispebjerg Hospital.

PS: Til Nordsjælland?

FO: Jeg er vidende om at flere kollegaer også kørte derfra. Det var noget vi sådan stiltiende ikke snakkede alt for meget om indbyrdes fordi det jo stadig gjaldt, at det var bedst at vide så lidt som muligt. Af samme grund spurgte jeg aldrig om navn eller noget på dem vi kørte med.

PS: Det er klart. Og I vidste heller ikke hvordan de kom videre ?

FO: Nej det vidste vi ikke.

PS: Og spurgte heller ikke.

FO: Nej.

PS: Men der var altså nogle modtagefolk.

FO: Der var nogle modtagefolk, der var aftalt med deroppe.

PS: Hvordan fandt I frem til dem ?

FO. Det er jeg uvidende om, hvordan man i DET tilfælde fik kontakt med dem.

PS: Hvordan fik DU kontakt med dem ?

FO: Jeg havde ikke kontakt med dem. Jeg skulle bare sætte de pågældende af. Og så havde de fået besked på, at de skulle henvende sig der og der, når de kom derop til.

PS: Men det havde du ingen ……….

FO: Nej det havde jeg ingen viden om hvor det var. Og ville heller ikke have det selvfølgelig.

PS: Det er jo et sikkerhedsspørgsmål og hvis du blev taget.

Hvor mange redningsmænd var der dengang på stationen på Platanvej – hvor mange var I ca ?

FO: Vi var vel 6 på hvert vagthold – det er 12 og så var der dagvagter – så omkring 30.

PS: Incl kontorpersonale?

FO: Nej kun på stationen.

PS: Men der var også kontorpersonale på stationen?

FO: Ja det var der.

PS: Vidste alle på stationen hvad der foregik?

FO: Nej det tror jeg egentlig ikke at kontorpersonalet vidste så meget om det. Det er muligt at der blev snakket om det i krogene – det ved jeg ikke.

PS: Det var slet ikke noget i snakkede om i det daglige?

FO: Det forsøgte vi at undgå. Det var sådan en aftale vi havde.

PS: Vidste Direktionen besked?

FO: Ja. De var underrettet om det.

PS: Tog han selv aktiv del i det ?

FO: Det ved jeg ikke om man kan sige, men han gav os i hvert fald forholdsvis frie hænder

PS: Nu ved jeg at han havde et par sommerhuse oppe på Holtekanten. De blev måske ikke brugt.

FO: Dem havde han ikke dengang.

PS: Nå det havde han ikke – nå ok. Jeg kunne tænke mig at de evt var blevet brugt til det ?

PS: Nu talte du om Sletten og hvad var der mere.

FO: De første – dem fra Frederiksberg Hospital, de kom til Snekkersten og dem fra Bispebjerg Hospital kom der i hvert fald de 2 gange kørte vi til Sletten. Jeg kan ikke huske om vi også gjorde det den 3. gang.

PS: Det er jo også mindre vigtigt. Det var noget der foregik i en relativ kort periode.

FO: Ja det var det. Men så kom dengang jeg havde forbindelse med Modstandsgruppe, hvor en af mine gode venner var leder. Kort tid efter vi havde kørt de der ture, så spurgte han mig om jeg havde nogen – han vidste jo jeg var fra Nordsjælland – om jeg havde nogle forbindelser oppe i Gilleleje, idet man jo var interesseret i at få nogle forbindelser deroppe til at modtage jøder og det er sådan set det eneste punkt jeg inddrager min far i. Jeg spurgte min far om en af familiens gode venner, som også var taxavognmand i Gilleleje om han var sikker nok og da jeg fik det bekræftet, så tog jeg kontakt til ham.

PS: Var du oppe at besøge ham ?

FO: Ja jeg var oppe at besøge ham og fik en aftale med ham om når vi havde noget …

PS: Kan du huske hvad han hed ?

FO: Han hed Emanuel Jørgensen. Og så lavede vi en aftale om, når vi havde nogen der skulle over, skulle jeg ringe til ham og bestille ham til at køre nogle patienter fra Esbønderup Sygehus.

PS: Esbønderup Sygehus var det også et opsamlingssted.

FO: Jeg ved ikke om det decideret var noget samlingssted. Vi aftale, når vi kom derop med patienter i ambulancer stoppede vi på Esbønderup Sygehus. Så hentede han dem der.

PS: Nå på den måde.

FO: For ikke at vække opsigt i Gilleleje. Der er jeg i hvert fald selv kørt 3-4 gange derop og flere af kollegaerne på stationen har også kørt patienter derop til.

PS: Der var altså en flugtrute fra Gilleleje?

FO: Den var jo meget kendt og meget brugt.

PS: Den var måske så godt kendt, at tyskerne også kendte den.

FO: Ja det var jo nok det, der resulterede i den kedelige affære med alle de jøder, der blev taget på kirkeloft i Gilleleje. Efter den tid så blev Gilleleje ikke brugt så forfærdelig meget, men så har jeg – 2 gange i hvert fald – været i Rødvig med jøder, men jeg kan ikke huske helt sikkert om det var ordnet igennem Holger Danske og Kisling. Det tror jeg næsten det var. Dernede skal vi også bare aflevere dem på et diskret sted og så havde de selv oplysning om hvem de skulle kontakte dernede.

PS: Ved du noget om – nu du nævnte du din far før, som jo foruden at være stationsleder også var taxavognmand i Helsinge – jeg synes jeg engang har hørt nogen om Niels Bohr?

FO: Det er rigtigt. Han har kørt med Niels Bohr – men hvorfra og hvortil ved jeg ikke noget om. Han har også kørt en hel del jøder. Han havde en hel del kørsel for en skibsreder, som hed Otte Christensen, som havde et sommerhus oppe ved Smidstrup Strand, som blev meget brugt til gennemgang til jøder.

PS: Hvad hed skibsrederen?

FO: Han hed Otte Christensen.

PS: Ja – og der har din far altså kørt mange gange.

FO: Jeg går ud fra at han har kørt der mange gange.

PS: Det er jo ikke noget man sådan går og snakker om.

FO: Nej – og som jeg også allerede sagde tidligere, så har jeg altid forsøgt ikke at skabe nogen direkte forbindelse til Helsinge.

PS: Det forstår jeg godt.

PS: Havde du nogen forbindelse med kollegaer inde i Tietgensgade?

FO: Nej det havde vi ikke.

PS: Der kom Kisling jo ind på et senere tidspunkt.

FO: Ja det var på et meget senere tidspunkt.

PS: Og der var Juhl Jensen. Jeg mener han blev skudt inden.

FO: Ja det var jo længe inden. Jeg mener først Kisling kom til Tietgensgade sidst i 1944 eller kort ind i 1945. Han var der jo kun i ganske kort tid inden han måtte gå under jorden.

PS: Er der en enkelt episode du kan huske noget særligt om.

FO: Næh det kan jeg ikke påstå at jeg kan.

PS: Når nu du kørte med sådan et antal jøder. Alene det, at der var så mange i vognen, kunne virke mistænkeligt.

FO: Ja det kunne det godt. Havde vi blevet stoppet, havde det været vanskeligt at bortforklare, men sådan var det jo meget det vi kørte under krigen. Det var jo kun et held at man ikke løb ind i en kontrol af en eller anden slags.

PS: Dengang – var I klar over risikoen.

FO: Ja.

PS: Var I bange.

FO: Ja. Vi snakkede somme tider om at vi nok ikke overlevede krigen – det var sådan nærmest i spøg, men alligevel i galgenhumor.

PS: Ja det er galgenhumor. Jeg kan forstå at både Frederiksberg og Bispebjerg Hospital har spillet en meget stor rolle i ……………….

FO: I den der tid hvor det rigtig skete med jøderne, da havde man indtryk af, at tyskerne ikke gjorde ret meget for at kontrollere noget af det. For havde de gjort det, så havde alt det der ikke gået godt.

PS: Men de snuppede altså alle dem, der var på kirkeloftet.

FO: Men i forhold til meget af det vi kørte med senere under besættelsen, da følte man det jo ikke som nogen større risiko med det der med jøderne.

PS: Tænkte du på det med eftersøgte frihedskæmpere?

FO: Ja blandt andet og jeg havde en form for budcentral. Den gode ven, som jeg omtalte, havde vi en aftale med, at hver gang der var et eller andet-, der skulle foregå hurtigt – det var vanskeligt at få befordring dengang. Så fik jeg besked på det. Dels var der underretning om at nogen skulle væk i en fart og det var frihedsfolk, hvis en var blevet taget, gjaldt det om at resten af gruppen blev underrettet og så så hurtigt som muligt hurtig om at komme væk.

PS: Har du også vært ude at køre med sprængstoffer?

FO: Ja.

PS: Har du også været med til at sprænge noget i luften?

FO: Nej det har jeg ikke, men jeg har flere gange transporteret sprængstoffer ud til der, hvor de skulle bruges.

PS: Sig mig – et lille, måske dumt spørgsmål. Hvordan blev alle disse jødetransporter egentlig finansieret?

FO: De 2 første betalte Frederiksberg Hospital for og der fik vi normal kørsel, ligesom vi fik på alle de andre, men ellers tror jeg ikke korpset fik noget for transporterne. Og rent personligt, så forlangte vi aldrig noget.

Jeg har et par gange været ude for at de pågældende har villet give os noget – en form for drikkepenge, men det har kun drejet sig om et halvt hundrede kroner eller sådan, som ganske vist var mange penge dengang. Jeg var også ude for en ældre dame – hun ville absolut give mig sit guldarmbånd og det opbevarede jeg under hele krigen. Tænkte hun formentlig gerne ville have det tilbage, hvis hun vendte tilbage, men jeg har aldrig hørt fra hende og til sidst fik min kone det. Og hende har jeg heller ikke mere, så jeg har heller ikke armbåndet mere.

PS: Har De haft kontakt med nogle af dem efter krigen?

FO: Nej.

PS: De har aldrig hørt fra nogen.

FO: Nej det har jeg ikke. Det har nok begrundet på, at jeg aldrig spurgte om nogen navne og så fik de jo heller ikke mit.

PS: Men de kunne jo se, at det var Zone-Redningskorpsets biler.

FO: Ja det kunne de.

PS: I havde jo også uniform. Jeg ved Arboe fortalte, at de havde et par stykker og så puttede de den ene i en Falck-uniform og satte ham ved siden af, så han så ud som hjælper.

FO. Det har vi aldrig brugt og det var jo også vanskeligt, for vi havde jo specielle identitetskort vi måtte vise.

Det var navnlig i den sidste del af besættelsen, hvor vi jo om natten blev holdt op af hippofolk på gaden og måtte ud af vognen.

PS: Hippofolkene var de værste.

FO: Ja Hippofolkene var de værste.

PS: Har du mere om ….

FO: Ikke om jøder nej.

PS: Ok så stopper vi her. Jeg kan høre din kone.

Ja Frode Olsen – nu har vi så hørt hvad der sket i den periode, hvor det var jøderne, der først og fremmest skulle hjælpes, men du har sikkert mange andre ting at fortælle om fra gamle dage.

FO: ja – det kan jo ikke undgås at man har oplevet mange ting.

PS: Hvordan var det at være barn på en redningsstation?

FO: Det var meget spændende. Man levede jo med i alt hvad der skete. Det kunne ikke undgås. Jeg blev jo også inddraget i det daglige arbejde. Som stor skoledreng var der jo ikke noget i vejen for at kunne pudse messingtøjet på sprøjten, som der jo var meget af den gang. Vaske slanger, når der havde været brand og når mandskabet somme tider havde været ude i 24 eller 36 timer. Så var enhver hjælp jo velkommen til at klargøre materiellet igen.

PS: Hvor mange var der dengang i 36, da du begyndte?

FO: Vi var sådan set 2, der var ansat til at køre redningskorpset, mens far jo havde et par chauffører derforuden, som jo lejlighedsvis også deltog i arbejdet.

PS: Hvem fra Zonen forhandlede I med dengang – var det Wiboltt?

FO: Helt fra starten af . Det var jo Wiboltt eller rettere sagt, det var sådan set Reinhold Hansen, som jo kørte det deroppe også. I de første år var Wiboltt jo væsentligst beskæftiget med København. Vi havde temmelig ofte besøg af Reinhold Hansen, bl a også fordi han havde sommerhus i Gilleleje.

PS: Hvordan var han?

FO: Han var jo kendt for at være en rigtig ”bussemand”, men var alletiders mand, når man først kom ind på livet af ham. Han er i hvert fald en af de mennesker, som jeg har sat uendelig stor pris på.

PS: Fortæl fortæl !

FO: Arbejdet dengang var væsentligt forskelligt fra det, det er i dag. Bl a sådan noget som kranarbejde bestod jo - for en station som Helsinge - for en stor del af dyreredninger i sommerperioden. Dengang var der ikke noget der hed elektriske hegn, så når det havde været tordenvejr om natten og dyrene var blevet godt forskræmt, så kunne man bruge hele næste dag på at køre rundt og trække heste og køer op af moser og grøfter. Ofte var det meget besværligt. Der var jo ikke noget, der hed terrængående køretøjer dengang og vi havde i Helsingeområdet mange store moseområder, hvor der overhovedet ikke kunne køres ud med vogn. Så når der skulle reddes dyr derude, så var med at bære træ-ben, planker, taljer og seler og alt hvad der skulle bruges, kilometer ud i disse moser. Det var virkelig hårdt arbejde.

PS: Det skulle ikke alene tages frem – det skulle også bæres tilbage.

FO: Ja. Og også almindelig bil-bjergning var også væsentlig hårdere arbejde dengang. Motorspil var jo en ukendt sag, så al bjergning foregik med håndspillet og kranen og selvom bilerne ikke var så store dengang som de er i dag, så var det altså somme tider opgaver som oversteg det, datidens kranvogne kunne magte.

PS: Hvordan havde I det med Haagen inde i Hillerød?

FO: Godt. Ham og mine forældre havde et godt forhold til hinanden. Besøgte gensidig hinanden. Det var jo også sådan, at hvis Falck-stationen i Hillerød havde været på Helsinge-egnen, kom de jo altid op og ringede hjem fra os. Det var nok et af de få steder, hvor der har været virkelig gode forhold i den retning.

PS: Jeg husker Haagen – den store mand.

FO: Han havde også en fortid i Zonen.

PS: Nå – det var jeg ikke klar over - jeg ved han havde en fortid som skovhugger i Canada.

FO: Han har også været med hos Reinhold Hansen.

Men også brandslukningen var væsentlig anderledes dengang. Det var jo sådan, at da kontrakterne med kommunen indbefattede jo kun 2 mand. Når man kom ud til brand, så skulle der jo ganske vist være hjælpemandskab til stede, som havde deltaget i brandøvelser, men det var der jo aldrig, så det var op til de 2 mænd fuldstændig at klare - og med tilfældig hjælp, som jo somme tider var problematiske. Det var jo dengang, hvor vi havde forskruninger på slangerne, hvor det jo gjaldt om at få vendt dem rigtigt, når man lagde slanger ud – for ellers skulle man til at vende hele længden og det var altid et af de store problemer, når man kom ud på brandstedet, så at få læsset så meget af brandmateriellet af som muligt ved brandstedet, for sprøjten skulle jo ned til vandstedet. Så var det jo meget ofte at beredvillige sjæle var begyndt at lægge materiellet ud, når man nåede op til brandstedet. I de fleste tilfælde, så vendte de jo forkert. Til mere skade end gavn.

Også bygningsmæssigt var der jo væsentlig forskel dengang for noget som brandsikre loft i stalde. Det fandtes jo overhovedet ikke. Det medførte – i mange tilfælde – ja næsten i alle tilfælde ved brand i vintertide var nødt til at skyde en hel række dyr ned i staldene.

PS: Er der ellers noget særligt fra den tid om store brande?

FO: Jeg husker et stort antal brande vi havde i Helsinge i en periode, hvor vi var hjemsøgte af en pyroman. Noget som varede et par år. Det var sådan, at der var en selskabelig klub i Helsinge, som væsentlig blev besøgt af ungdommen fra omegnens større gårde og de havde bal der den ene gang om måneden. Og i en periode af næsten 2 år, brændte en større gård hver eneste nat efter de der bal havde været der. Der var selvfølgelig et stort politiopbud, når de baller løb af stablen og der var politifolk, der var deltager i ballet. Jeg husker den dengang kendte Himmelstrup, som ledede efterforskningen deroppe, men det lykkedes altså aldrig at pågribe den pyroman og han var endda så fræk, at en aften, hvor der var det der bal, der var posteret politifolk rundt omkring på vejene – ved strategiske vejkryds – og der stod bl a 2 politifolk op ad en halmstak i Holløse, idet de både regnede og blæste, så de stod i ly der. Og mens de stod der, blev halmstakken antændt på den modsatte side. Uden at de fik fat i ham.

PS: Det var i høj grad et familieforetagende Zone-stationen i Helsinge.

FO: Ja det var det jo i kraft af, at min mor også i høj grad var involveret i arbejdet. Det var jo hende, der passede telefonen.

PS: Det har alle stationslederkoner været dengang.

FO: Ja det var det jo – det var jo også sådan, at når der var større brande, var der aldrig mandskab til afløsning. Man måtte jo blive på brandstedet til den bitre ende. Det gjaldt om at få forsyninger ud hjemmefra. Det var så altid mor, der måtte starte bilen og komme ud med forplejningen.

PS: Nabokommunen Fredensborg og de andre der. De havde deres eget kommunale brandvæsen. Hvordan var forholdet til dem?

FO: Fredensborg havde vi ikke nogen direkte kontakt med i den forstand vi jo ikke direkte grænsede op til dem. Der var jo Esrum Sø imellem, som var et naturligt skel, men ellers så mærkede vi meget lidt til kommunale Brandvæsener på egnen deroppe. Det var sådan, at da det startede oppe i Helsinge var det er meget stort distrikt, som Helsinge dækkede. Strakte sig lige fra Dronningmølle til og med Hundested. Der var ganske vist et kommunalt brandvæsen i Frederiksværk, men det var ikke noget vi mærkede noget særligt til.

PS: Skal vi gå videre fra Helsinge. Så kommer du til?

FO: Jeg var udlånt til Hillerød i et par kortere perioder. Man manglede mandskab dernede. Det var af ca 3 måneders varighed, men ellers så kom jeg til Eskilstrup, hvor Hovedkontoret jo lå. Det var meningen – foruden at jeg skulle være redder på stationen, også skulle snuse lidt til arbejdet på Hovedkontoret. Det blev det nu ikke så meget til. Det blev mest arbejde på stationen.

PS: Sygetransport dengang. Det var lidt primitivt?

FO: Vi havde ikke sygetransport i Helsinge. Området deroppe blev dækket af ambulancerne, som stod på Esbønderup Sygehus. De havde 2 ambulancer. Det var først i 50’erne der kom ambulancer til Helsinge.

PS: Nå – ja for jeg har jo hørt, at sygetransport dengang – det kunne godt være lidt primitivt.

FO: Det var det jo ..

PS: Meget ofte kun med 1 mand.

FO: Altså – alle – også ved almindelig kørsel – skete det, at man måtte ud at shanghaje en forbipasserende på vejen og hjælpe at bære patienten ud. Det forekom, men det har jeg nu ikke været ude for i ret mange tilfælde. I de fleste tilfælde, var der dog 2 mand i vognen. Bortset fra selvfølgelig ved langture, de blev altid kørt af 1 mand. En tur til Jylland, så var der altid kun 1 mand.

PS: Så kørte man ind på en station og lånte en mand.

FO: Ja når man skulle læsse af.

PS: Men ok – du kommer til Eskilstrup og det er stadigvæk Reinhold Hansens tid. Var Hare indblandet dengang?

FO: Hare boede jo dernede ved siden af det der var Hovedkontoret og som var hans gamle forretning.

PS: Han har været herreekviperingshandler. Blandede han sig?

FO: Han blandede sig ikke arbejdet på stationen. Vi så ikke meget til ham. Allerede dengang havde han jo sit væsentligste virke i Jylland.

PS: Hvad havde han?

FO: Sit væsentligste virke i Jylland … Han var selvfølgelig hjemme en gang imellem. Han var ikke meget hjemme. Hverken på gangen på kontoret eller på stationen. Stationen lå ikke ved siden af kontoret. Den lå i den anden ende af byen.

PS: Javel – men han havde sat penge i det?

FO: Joo – det forlyder det i hvert fald, men hvordan det nærmere hang sammen, var der jo ikke nogen, der oplyste om.

PS: Fra Eskilstrup, så drager du videre. ?

FO: Så kommer jeg til København.

PS: Det har vi jo sådan set talt om. ER der noget særligt du kan tilføje?

FO: Nej – der var en stor del af arbejde derinde, det var jo sygetransport. Og navnlig sygetransport for Frederiksberg Hospital, som var et rent knoklearbejde. Alle syge på Frederiksberg bor jo på 5. og 6. sal.

PS: Og uden elevator.

FO: Ja og de bor lige rundt om Frederiksberg Hospital allesammen. Det var sjældent ture over 2-3 kilometer. Man kunne udmærket nå en 12-14 ture på sådan en eftermiddag og Hospitalet var for størstedelen gammel. Der var heller ikke nogen elevatorer på sygehuset, så der skulle patienterne også bæres op til afdelingerne. Det var virkelig flyttemandsarbejde.

PS: Det kan jeg forstå. Det gamle hus på Platanvej, det eksisterer ikke mere. Det samme med de andre gamle huse, der lå der dengang. I dag er der nærmest et skyskraberkvarter.

Fra København kommer du til Århus. Der var du i 5 år.

Hvordan var det at komme fra København til Århus?

FO: Det var en omvæltning. Det kan ikke nægtes.

PS: Var du stationsleder derovre?

FO: Ja jeg var stationsleder og skulle være driftsleder for det Østjyske område. Men stationen tog nu så meget af min tid, ihvertfald de første år, da den var kørt ret langt ned. Virkelig knoklearbejde, men det gik jo forbavsende godt.

PS: Hvordan kommer du dertil?

FO: Jeg kommer i 1958. Stationen havde været uden nogen decideret ledelse i et par år og der var en kontormand, som fungerede som stationsleder K. V. Kristensen og det gik på bedste beskub kan man godt sige. Også regnskabsmæssigt stod det meget svagt.

PS: Jeg ved også at forholdet til Falck ikke var særlig godt dengang.

FO: Nej det man godt sige det ikke var.

PS: Man generede hinanden efter bedste evne.

FO: Det er et mildt udtryk. Som jeg nævnte tidligere, så blev vi mindst 1 gang om ugen anmeldt til politiet.

Dels mente de, at vi kørte med en ulovlig blokvogn og vi overhalede deres ambulancer. I begyndelsen ringede politiet til os og sagde, at nu har vi altså igen fået en anmeldelse. Til sidst gad de ikke engang det mere. Det var så heldigt at jeg kendte en politifuldmægtig derovre – en som jeg havde haft forbindelse med i Modstandsbevægelsen i København, som hjalp os gevaldigt på det område derovre.

PS: Nu var Falck jo ganske stor.

FO: Ja, det var en stor station, men de havde også mange modstandere. Så det kom os til gode.

PS: Ja, men det blev der rettet op på hen ad vejen. Nu talte du om Østjylland. Der var en ganske stor station i Randers.

FO: Randers var et område for sig selv. Så var der Sparre, som skulle fungere som distriktleder deroppe.

PS: Og så vognmand Jensen.

FO: Området, som jeg sådan set skulle have taget mig af var Århus og ned til og med Horsens og indtil Silkeborg.

PS: Har du mere at fortælle om Århus udover de der chikanerier?

FO: Det har jeg sådan set ikke, andet at det gik vældig godt fremad, både regnskabsmæssigt og arbejdsmæssigt. Og jeg kan da røbe her, at der var kommuner derovre, som gerne havde set, at vi overtog deres brandvæsen og det havde vi måske også gjort, hvis ikke sammenslutningen var kommet. Vi var ved at planlægge at bygge en ny station og havde også en grund på hånden ved ringvejen.

PS: Nu ved jeg – jeg har jo selv været indblandet i det – at der på et vist tidspunkt var nogle meget stærke forhandlinger mellem de store omegnskommuner og Falck. Dem var jeg selv med til, så derfor ved jeg det. Og da blev der lavet nogle temmelig faste kontrakter. Hvornår det har været kan jeg ikke svare på. Sådan var det i hvert fald.

Mens du er derovre i Århus. Hvor tidligt bliver I klar over, at nu er det ved at slutte med 2 redningskorps og nu skal der kun være et?

FO: Det kan jeg datere helt nøjagtigt. Det var den 22.6. Der var jeg tilfældigvis hjemme i Helsinge på ferie og hvor det så kom frem i pressen.

PS: Hvad var din reaktion på det?

FO: Det var selvfølgelig bestyrtelse. Nu syntes jeg at alt var i god gænge og så skulle det hele måske ødelægges. Det var klart.

PS: Det skulle ikke nedlægges og det blev det jo heller ikke.

FO: Jeg sagde ikke nedlægges – jeg sagde ødelægges!

PS: det blev det jo heller ikke. Nu er vi jo inde på noget, som jeg ved temmelig meget om.

FO: Det er klart.

PS: Men …..

FO. Men du ved sikkert ikke noget om hvordan det foregik ude rundt omkring.

PS: Det ved jeg meget lidt om. Og dog – hvad tænker du specielt på?

FO: Jeg tænker på den måde man blev behandlet på – rent personligt.

PS: Jeg ved godt det var galt nogle steder …

FO: Det var galt en hel del steder.

PS: Jeg ved også at der var andre steder, hvor der ikke var noget.

FO: Det er rigtigt. Det afhang i høj grad af de lokale folk. Det har det jo nok gjort.

PS: Det har det helt afgjort. – Hvordan følte du dig selv behandlet?

FO: Skidt. Rigtigt dårligt.

PS: Hvordan det?

FO: Det foregik jo på den måde, at jeg blev underrettet fra Zonen om, at stationen derovre skulle køre videre/uændret til i hvert fald midt i året 1963. Og bortset fra vi skulle underlægges vagtcentralen på Kystvejen. Så skete der det, at kort efter nytår, at hver gang en vogn havde været ude at køre, så fik de besked om at den skulle komme hjem på Kystvejen og så blev den dernede og så så vi ikke mere til den. Og så flyttede det man kaldte entreprenørafdelingen ud på Strandvejen, hvor vi boede og de overtog jo så hele stationen og jeg blev nærmest betragtet som en af de værste fjender, som man skulle gøre alt muligt for at genere mest muligt.

PS: Jeg forstod du blev fyret?

FO: Ja.

PS: Det var ikke en effektiv fyring.

FO: Hmm nej – det kunne jeg jo ikke vide. Jeg troede jo de, der gjorde det, havde ret til at fyre mig.

PS: Nu kan det jo nok ikke helt undgås, at der opstår nogle problemer. Jeg havde været ude for andre problemer utallige gange, f eks når vi overtog brandvæsen, der havde været kommunalt brandvæsen. Men jeg vil have lov at sige til min ros, at jeg gjorde alt hvad jeg kunne for at der ikke skulle være – også i forhold til noget, hvor Zonen skulle lægges sammen. Det var helt klart – det skulle ske på en ordentlig måde. Det var også William Falcks indstilling. Men som jeg sagde før, så var der altså noget af et kvinderegimente i Århus og var godt klar over at det var galt. – Men så kommer du altså til København. Og til Gladsaxe.

FO: Ja i ca. 3 måneder.

PS: Var det ikke godt?

FO: Jo jo – der blev jeg modtaget ovenud – det gjorde jeg absolut og havde en god tid derinde. Det er helt afgjort. Men min familie boede stadig i Århus og jeg boede selv i Helsinge. Det var lidt besværligt.

PS: Ja besværligt. Jeg husker ikke de nærmere omstændigheder. Men man har jo nok fundet, at det var bedst du kom væk derfra.

FO: Det er der ingen tvivl om – hvad det også var.

PS: Gladsaxe et stykke tid – og så kommer du til Birkerød. Blev du ikke også hæderligt behandlet der?

FO: Absolut. Der var ikke noget at klage over, udover at huse… ??

PS: Det er du nok ikke den eneste.

FO: Det synes jeg var så uretfærdigt.

PS: Det var også i strid med aftalerne.

FO: Det var det også. Netop alle de informationer jeg havde fået, om hvordan det skulle – og ikke bare blev fejet af bordet. Jeg begyndte at gøre vrøvl, så var jeg jordens største kværulant.

PS: Jeg kan betro dig, at jeg også har haft mine vanskeligheder i Århus. Jeg kan betro dig ovenikøbet, at direktør Harry Falck i Fællesforbundsbestyrelsen stillede forslag om at jeg skulle afskediges.

FO: Nå nå.

PS: Jeg skulle ikke blande mig i og kritisere hans materiale. Det var ikke særlig godt.

PS: Birkerød – derfra kommer du så til Farum. Hvordan var det at komme til Farum?

FO: Det var der i og for sig ingen problemer i, andet end at

PS: Det var en større station.

FO: Bygningsmæssigt var den væsentlig større. Mandskabsmæssigt var den jo ikke større.

PS: Brandvæsenet kom jo først senere.

FO: Ja Farum kommunes brandvæsen. Det var jo egentlig planen, at der skulle være en station både i Allerød og Værløse. Kommunen havde anvist os en grund i Allerød, som lå langt ude i industrikvarteret. Et rigtigt kedeligt sted. Så foreslog jeg Ivan Andersen, at det var bedre at lave en station i Farum, der lå midt imellem de 2 områder og kunne dække dem begge 2. Jeg havde ydermere en underhåndsaftale med politiassistent Willy Hansen i Farum, som dengang var formand for Teknisk Udvalg, at når vi flyttede derover, så skulle vi overtage Farum Brandvæsen. Der gik ganske vist nogle år inden at det blev opfyldt, men det blev det da til sidst.

PS: Så tror jeg næsten vil skal slutte her. Nu er båndet også ved at være fyldt.

Jeg skal lige spørge dig om en ting: Dit liv som redningsmand – hvad siger du til det ?

FO: Det kan jeg kun se tilbage på med glæde absolut.

PS: Hvis du kunne leve dit lidt om – ville du så gøre det igen?

FO: Absolut.

PS: Frode Olsen – foreløbig siger jeg tak for i dag – tak for det du har fortalt. Nu skal alt dette her på et tidspunkt stykkes sammen til en samlet beretning. Om det nogen sinde bliver det ved jeg ikke. Men i hvert fald bliver båndene gemt og du får en kopi.

Tak for i dag.

FO: Selv tak.

Efter anmodning fra Frederik Madsen er ovennævnte skrevet efter kassettebånd af Jytte Holm Jørgensen, ZR-Venner-sekretær, april 2020.